নিজের পদত্যাগপত্রে একাধিক বিস্ফোরক অভিযোগ তুলে জুন মাসেই সরে দাঁড়িয়েছিলেন সুপ্রিমকোর্ট নিযুক্ত বোর্ডের প্রশাসক কমিটির অন্যতম মুখ রামচন্দ্র গুহ। একাধিক অভিযোগের যে তিরে তিনি বিদ্ধ করেছিলেন ভারতীয় ক্রিকেটকে, তার মধ্যে অন্যতম ছিল মহেন্দ্র সিংহ ধোনিকে ‘এ’ গ্রেড ক্রিকেটার হিসেবে চুক্তিবদ্ধ করা। তিনি সাফ লিখেছিলেন, শুধুমাত্র সীমিত ওভারের ক্রিকেট খেলা ধোনি কীভাবে বোর্ডের গ্রেড-‘এ’ কন্ট্র্যাক্ট পান! ধোনির উদাহরণ দেখিয়েই রামচন্দ্র গুহ ভারতীয় ক্রিকেটের ‘তারকা সংস্কৃতির’ অভিযোগ তুলেছিলেন।
রামচন্দ্র গুহের পর এবার ধোনির সমালোচনায় ওয়াঘার ওপারের প্রাক্তন ক্রিকেটার রামিজ রাজা। বর্তমান ধারাভাষ্যকার রামিজ অবশ্য টেস্ট ক্রিকেটের প্রয়োজনীয়তার কথা বোঝাতে গিয়ে ধোনির ‘এ’ গ্রেড চুক্তির প্রসঙ্গ তুলেছেন। পাক সংবাদমাধ্যমে রামিজকে বলতে শোনা গিয়েছে, ‘‘এশিয়ায় টেস্ট ক্রিকেটকে আরও গুরুত্ব ও সম্মান দেওয়া উচিত। যেমন ধোনি টেস্ট ক্রিকেট থেকে অবসর নিলেও ভারতীয় বোর্ডের গ্রেড-‘এ’ চুক্তিতে বহাল তবিয়তে রয়ে গিয়েছেন।’’
ধোনির পাশাপাশি রামিজের নিশানায় রয়েছেন পাকিস্তানের শাহিদ আফ্রিদিও। পাকিস্তানের সুপারস্টার অলরাউন্ডারের ব্যাপারে বলতে গিয়ে রামিজ জানিয়েছেন, ‘‘শাহিদ আফ্রিদিও টেস্ট থেকে অবসর নেওয়ার পর পাকিস্তানে গ্রেড-‘এ’ কন্ট্র্যাক্ট পেয়েছে। বর্তমানে এশিয়ায় টেস্ট ভীতিপ্রদ অবস্থায় রয়েছে। যদি না আমরা পরিকল্পনা মাফিক টেস্ট চ্যাম্পিয়নশিপ আয়োজন করতে পারি, তাহলে টি-২০ ক্রিকেটের মতো আমরা অর্থ উপার্জন করতে পারব না টেস্ট থেকে।’’
রামিজের পরামর্শ মেনে এশিয়ায় টেস্ট ক্রিকেটকে সিরিয়াসলি নেওয়া হয় কিনা, সেটাই আপাতত দেখার!